
Sut mae plant yn tyfu?
Datblygiad Corfforol – O'r Groth I’r Byd
A ydych chi neu unrhyw un yr ydych yn adnabod yn cofio cael eich geni? Rydw I'n sicr fy mod i ddim yn cofio’r diwrnod yma ac yr wyf yn siŵr bydd nifer ohonoch yn teimlo’n debyg. Fe wnaf adael chi meddwl amdano’r cwestiwn yna wrth i fi fynd ymlaen i drafod cynnwys y flog yma. Wrth iddych meddwl am y cwestiwn, mae’n bwysig i ni gofio bod ein nodweddion arall, fel ein datblygiad corfforol yn dod sbel cyn i ni allu ffurfio atgofion. Er ddweud hyn mae ymchwil wedi cael ei wneud gan Goleg y Drindod yn Dylun bod tystiolaeth o feddwl ymwybodol cyn geni (Tyrrel, 2023). Felly chi sy’n meddwl eich bod chi yn cofio, mae’n sicr ei fod yn bosib.
Datblygiad Misol
Mae datblygiad corfforol yn dechrau’n syth ar ôl cenhedlu. Yn ystod mis cyntaf y beichiogrwydd, mae’r plât niwral yn ffurfio, sef dechreuad yr ymennydd a llinyn asgwrn cefn, ac erbyn diwedd y mis mae’r embryo tua 2mm. Yn ail fis, mae’r wyneb, y breichiau a’r coesau’n dechrau cymryd siâp, mae cartilag yn dechrau troi’n esgyrn, ac mae organau cenhedlu’n ffurfio. O hyn ymlaen cyfeirir at yr embryo fel ffetws. Yn drydydd mis, mae twf cyflym yn digwydd: mae’r dwylo, bysedd, traed a bysedd traed yn ffurfio’n llawn, ac mae’r ffetws yn dechrau symud ac archwilio ei amgylchedd. Ar ddiwedd y cyfnod hwn mae’r risg o gamesgoriad yn gostwng yn sylweddol. Yn ystod yr ail dymor (mis 4–6), mae organau’n setlo yn eu lle, mae’r ffetws yn gallu clywed, mae cyhyrau’n cryfhau ac mae braster yn cronni. Erbyn diwedd y cyfnod hwn gall y ffetws fod tua 14–15 modfedd o hyd. Yn y trydydd tymor, mae’r rhan fwyaf o organau bron yn gwbl aeddfed. Mae’r ffocws ar dwf yr ymennydd, datblygiad yr ysgyfaint a pharatoi ar gyfer geni. Mae’r ffetws fel arfer yn troi ei ben i waelod y groth ac yn ennill tua hanner pwys yr wythnos, gan gyrraedd tua 7–9 pwys erbyn geni (Cleveland Clinic, 2024).

Amgylchiadau Cyn-geni 
Yn uchod wrth gwrs mae tyfiant cyn-geni cyffredinol yn cael ei sôn, yr oeddwn i’n lwcus i gael fy ngeni yn yr un modd ac nid oedd unrhyw gymhlethdodau o ran fy natblygiad. Wrth gwrs, nid yw hyn yn sefyll i bawb. Efallai nad oeddech chi neu eich mam wedi mynd trwy’r un proses, a wnaeth pethau codi a wnaeth hyn newid eich sefyllfa, neu sefyllfa’r fam. Mae’r amgylchedd cyn geni yn dylanwadu a’r datblygiad plentyn. Mae ffactorau fel maeth, cyflyrau iechyd - megis diabetes, ffordd o fyw unigolyn a nifer o bethau arall yn gallu achosi tyfiant babi (Appleton et al., 2021).


Maeth
Yn ôl Gwasanaethau Iechyd Gwladol Cymru (GIG), wrth gwrs mae maeth a diet cytbwys yn rhywbeth sydd yn bwysig trwy’r amser, ond yn sicr mae’n hanfodol pan mae’n dod i fod yn feichiog, i’r rhiant a’r babi (NHS, 2023). Pan yn feichiog mae yna bethau ni ddylai fam bwyta er mwyn sicrhau iechyd cadarnhaol i’r babi. Mae llawer o’r bwydydd yma yn gallu achosi camesgoriad a heintiau i’r ffetws (NHS, 2020).
 
Ffordd o Fyw
Mae nifer yn gwybod bod ysmygu ac yfed wrth fod yn feichiog yn cael effaith ar ddatblygiad babi, tu fewn i’r bol ac ar ôl iddynt gael croeso i’r byd. Nid yw dim ond ysmygu eich hunain yn effeithio ar ddatblygiad y babi, ond ysmygu ail law hefyd. Mae un sigarét yn cynnwys dros 4,000 o gemegau. Mae’n rhaid cofio, ta beth yr ydych chi'n mewnanadlu fe fydd y babi yn anadlu’r un peth. O ganlyniad i’r cemegau yma, fe fydd y babi yn cael trafferth anadlu ocsigen sydd wrth gwrs yn cael effaith ar ei ddatblygiad, er enghraifft pwysau geni isel neu eni cynamserol. Yn yr un modd, mae alcohol yn cael effaith gan ei fod yn teithio trwy lif gwaed y babi ac nid ydynt yn gallu ei phrosesu yn y ffordd ac oedolyn. Mae yfed wrth fod yn feichiog yn gallu effeithio ar ymennydd, llinyn asgwrn cefn y babi a rhannau arall o’r corff, sydd hefyd yn gallu arwain at camesgoriad (Centers for Disease Control and Prevention, 2023).

Systemau Corfforol Craidd
Wrth gwrs, mae pob unigolyn angen systemau craidd fel yr ymennydd, y system nerfol, y cylchrediad gwaed a’r system resbiradol er mwyn byw. O ran datblygiad y ffetws, dyma le mae’r systemau hyn yn dechrau ffurfio ac yn gweithio mewn ffordd sy’n cefnogi twf cyn-geni. Fel y soniais yn gynharach, mae’r ymennydd a’r system nerfol yn dechrau datblygu’n gynnar iawn. 
Yn symud ymlaen at y system cylchrediad, mae calon y ffetws â’r un strwythur sylfaenol â chalonnau oedolion, ond mae’n gweithio’n wahanol oherwydd nad yw’r ffetws yn defnyddio’i ysgyfaint eto. Yn hytrach, mae gwaed ocsigenedig yn dod o’r brych, sy’n darparu’r holl ocsigen a maeth sydd ei angen ar gyfer twf. Mae’r gwaed hwn yn cael ei gyfeirio’n benodol tuag at yr ymennydd trwy’r atriwm chwith, gan sicrhau bod yr organ sy’n tyfu cyflymaf yn cael digon o ocsigen. Gan nad yw’r ysgyfaint yn weithredol eto, mae strwythur o’r enw’r ductus arteriosus yn caniatáu i waed lifo heibio iddynt ac o gwmpas gweddill y corff, gan gynnal twf a datblygiad y ffetws tan ei eni (American Heart Association, 2023). 
Er mwyn sicrhau bod y ffetws yn tyfu’n iach, mae’n hanfodol bod y systemau craidd hyn yn datblygu yn y ffordd orau bosibl, gan baratoi’r corff ar gyfer bywyd y tu allan i’r groth. Mae’r cydweithio rhwng yr ymennydd, y system nerfol, y cylchrediad gwaed a’r system resbiradol yn dangos pa mor gymhleth ac allweddol yw’r cyfnod cyn-geni i ddatblygiad plentyn.
Casgliad
Rwy’n siŵr bod llawer yn synnu faint sy’n digwydd cyn i ni hyd yn oed gyrraedd y byd, ac mae’n amlwg erbyn hyn pa mor bwysig yw bod mewn amgylchedd cyn‑geni iach a sefydlog. Mae’r cyfnod hwn yn gosod y sylfeini ar gyfer ein twf yn y dyfodol, gan siapio sut mae ein corff yn gweithio drwy ddatblygu’r systemau hanfodol sydd eu hangen arnom i fyw. Er mwyn sicrhau bod y ffetws yn tyfu’n iach, mae’n hanfodol bod y systemau craidd hyn yn datblygu yn y ffordd orau bosibl, gan baratoi’r corff ar gyfer bywyd y tu allan i’r groth. Yn y pen draw, mae deall y prosesau hyn yn ein helpu i werthfawrogi pa mor gymhleth a phwysig yw datblygiad cyn‑geni, a pha rôl all iechyd a gofal da ei chwarae yn rhoi’r dechrau gorau posibl i bob plentyn.








Sut mae plant yn dysgu emosiynau?
Mae emosiwn yn ddatblygiad sy’n amrywio o unigolyn i unigolyn. Mae’n broses o adnabod teimladau ac o ddysgu sut i’w mynegi’n briodol. I blant ifanc, yn enwedig babanod, gall hyn fod yn heriol gan nad oes ganddynt yr iaith i gyfleu eu teimladau’n uniongyrchol. Yn y cyfnod cynnar, mae babanod fel arfer yn mynegi eu hemosiynau trwy fynegiant yr wyneb, fel gwen, llefain, codi aeliau, sy’n rhoi cliwiau i oedolion am sut maent yn teimlo.
Sut mae plant yn deall eu emosiynau?
Mae nifer fawr o emosiynau y gallwn ni fel oedolion eu henwi, ond mae babanod yn dechrau gyda’r rhai sylfaenol fel hapusrwydd, tristwch ac ofn. Mae helpu plant i ddeall ac enwi’r emosiynau hyn yn syrthio i ddwylo’r oedolion o’u cwmpas. Gall hyn gynnwys defnyddio lluniau o wahanol fynegiadau wyneb, megis wyneb hapus, trist neu ofnus, i helpu plant adnabod teimladau mewn eraill ac yn eu hunain. Mewn lleoliadau addysgol, gall chwarae rôl a darllen straeon hefyd gefnogi dealltwriaeth ddyfnach o emosiynau, empathi a pharch tuag at eraill (Hawkins, 2024; Halsey and Lowe, n.d.). 
Wrth i blant dyfu, maent yn dechrau gwneud synnwyr o’u hemosiynau eu hunain, yn enwedig os oes ganddynt gefnogaeth gan oedolion sy’n gwrando ac yn cyfathrebu’n agored. Mae annog plant i siarad am eu teimladau yn rhan hanfodol o’u datblygiad emosiynol. Pan nad oes gan blentyn rywun i ymddiried ynddo, gall hyn effeithio ar eu datblygiad cymdeithasol ac ar y math o berson y gallant ddod yn y dyfodol. 
Mae pob plentyn yn profi gwahanol heriau yn ystod ei blentyndod. I rai, gall hyn gynnwys rhieni’n gwahanu, colli aelod o’r teulu neu brofiadau eraill sy’n anodd eu prosesu (NHS Choices, 2021). Pan oeddwn i’n chwech oed, gwnaeth fy rhieni wahanu, ac mae’r diwrnod hwnnw’n dal yn fy nghof. Er ei fod yn brofiad anodd, gwnaeth fy rhieni gyfathrebu’n sensitif â fi a’m brawd, gan ein helpu i ddeall bod y newid er ein lles ni yn y pen draw. Roeddwn i’n ffodus i gael cefnogaeth gadarnhaol, ond nid yw pob plentyn yn cael yr un profiad. Pan nad yw sefyllfaoedd fel hyn yn cael eu delio â nhw mewn ffordd gefnogol, yn enwedig os yw plant yn cael eu cynnwys mewn gwrthdaro, gall hyn arwain at bryder neu iselder yn y dyfodol (GIG, 2021).

Damcaniaeth Ymlyniad Bowlby
Mae damcaniaeth Bowlby yn egluro’n glir sut mae perthynas plentyn â’i riant neu brif ofalwr yn dylanwadu ar ei ddatblygiad emosiynol a chymdeithasol. Yn y fideo, trafodir un math o ymlyniad cadarnhaol a thri math o ymlyniad ansicr. 
Mae ymlyniad diogel yn digwydd pan fo’r plentyn yn profi perthynas gynnes, sensitif ac ymatebol. O ganlyniad, mae’r plentyn yn teimlo’n ddiogel yn ei amgylchedd ac yn hyderus i archwilio a chwarae heb ofid. Mae hyn fel arfer yn arwain at sgiliau cymdeithasol cadarnhaol ac at allu iach i fynegi a rheoli emosiynau. Yn wahanol i hyn, mae ymlyniad ansicr yn codi pan nad yw’r plentyn yn derbyn sylw cyson nac ymatebion rhagweladwy gan ei ofalwr. Gall hyn beri i’r plentyn deimlo’n ansicr o’i deimladau ei hun ac yn bryderus ynghylch sut i gael sylw. Yn aml, bydd plentyn yn ceisio denu sylw trwy ymddygiad fel gweiddi neu lynu, gan obeithio cael yr ymateb maent yn hiraethu amdano. Yn y tymor hir, gall hyn arwain at unigolyn sy’n cael ei weld fel rhywun oriog neu’n cael trafferth ffurfio perthnasoedd sefydlog. Mae ymlyniad osgoi yn digwydd pan fydd plentyn yn dysgu cuddio ei emosiynau oherwydd ymatebion negyddol neu feirniadol gan oedolion. Er enghraifft, os yw plentyn yn gwneud rhywbeth sy’n cael ei ystyried yn wirion ac yn cael stŵr neu feirniadaeth, gall ddysgu nad yw’n ddiogel mynegi teimladau. Mae hyn yn gallu arwain at hunanddelwedd negyddol ac anhawster i greu perthnasoedd agos yn y dyfodol (Sprouts, 2018).
Mae ymlyniad osgoi yn digwydd pan fydd plentyn yn dysgu cuddio ei emosiynau oherwydd ymatebion negyddol neu feirniadol gan oedolion. Er enghraifft, os yw plentyn yn gwneud rhywbeth sy’n cael ei ystyried yn wirion ac yn cael stŵr neu feirniadaeth, gall ddysgu nad yw’n ddiogel mynegi teimladau. Mae hyn yn gallu arwain at hunanddelwedd negyddol ac anhawster i greu perthnasoedd agos yn y dyfodol.
Wrth edrych ar y ddamcaniaeth yma, gallwn weld sut mae pob math o ymlyniad yn cael effaith ar ddyfodol pob plentyn. Mae Bowlby yn pwysleisio bod perthnasoedd a phrofiadau blynyddoedd cynnar yn hollol bwysig ynglŷn â sut mae unigolyn yn gweld ei hunain, pobl o’i amgylch a’i datblygiad cymdeithasol.
Sgiiliau Cymdeithasol
Mae sgiliau cymdeithasol plentyn yn tyfu ochr yn ochr â’i ddatblygiad emosiynol, ac maent yn cael eu siapio gan ansawdd yr ymlyniadau a’r perthnasoedd o’u cwmpas. Mae nifer o ffactorau’n dylanwadu ar y broses hon, gan gynnwys yr hyn y mae plant yn ei wneud o ddydd i ddydd a’r bobl sy’n rhan o’u bywydau.
Mae plant yn datblygu eu sgiliau cymdeithasol gartref, yn yr ysgol ac mewn unrhyw leoliad lle mae rhyngweithio cymdeithasol yn digwydd. Yn ôl yr NCSE, mae plant yn dysgu ystod o sgiliau sylfaenol wrth iddynt dyfu, megis rhannu, gwneud cysylltiad llygaid, defnyddio enwau pobl a gofyn am help. Er bod y rhain yn ymddangos yn naturiol i ni fel oedolion, mae’n bwysig cofio ein bod ni hefyd wedi gorfod eu dysgu, yn aml yn ôl yn ein plentyndod cynnar. Nid yw plant yn cael eu geni gyda’r sgiliau hyn; maent yn eu dysgu trwy fodelu gan eraill a trwy brofiad uniongyrchol. Unwaith y bydd y sgiliau hyn yn eu lle, gall plant greu ffrindiau, cyfathrebu’n effeithiol a datblygu hyder yn eu hunain (NCSE, 2020; Adams, 2024). 
Wrth i blant symud drwy’r ysgol, mae eu sgiliau cymdeithasol yn parhau i ddatblygu. Yn y blynyddoedd cynnar, mae dysgu trwy chwarae yn cael ei bwysleisio’n gryf, gan fod chwarae yn gyfuniad o ddysgu ac o gymdeithasu. Mae chwarae rôl yn enghraifft glir o hyn: mae’n adlewyrchu sefyllfaoedd bywyd go iawn ac yn rhoi cyfle i blant ail-greu'r hyn maent yn ei weld o’u hamgylch. Er enghraifft, pan fo’r ardal chwarae rôl wedi’i threfnu fel “tŷ”, mae plant yn aml yn dechrau dweud pethau fel “Ti yw’r fam” neu “Ti yw’r babi”. Mae hyn yn dangos eu bod, yn isymwybodol, wedi dysgu sut mae rolau cymdeithasol yn gweithio ac yn dechrau ymarfer y sgiliau hynny mewn ffordd ddiogel a chreadigol (Huleatt, 2018).

Casgliad 
A wnaethoch feddwl am deimladau gwahanol nad yw plant efallai’n ymwybodol ohonynt eto? Os na, mae’n debygol eich bod bellach yn fwy ymwybodol o’r amrywiaeth eang o emosiynau sy’n datblygu dros amser. Mae’r profiadau a’r datblygiadau hyn yn ystod blynyddoedd cynnar pob plentyn yn ein siapio i fod yn unigryw. Mae’r prosesau y mae ymarferwyr yn eu defnyddio, ynghyd â’r cysylltiadau â theulu a chyfoedion, yn dylanwadu’n sylweddol ar y ffordd y mae plant yn gweld eu hunain, yn ffurfio perthnasoedd ac yn deall eu lle yn y byd.

Natur, Magwraeth a Datblygaid Biolegol: Rhyngweithio sy’n creu unigolyn unigryw 
A ydych chi’n meddwl eich bod yn edrych fel eich rhieni, neu fod gennych nodweddion tebyg iddynt? Mae datblygiad biolegol yn broses raddol sy’n ymwneud â siâp, maint a swyddogaethau’r corff. Mae’n dibynnu ar ffactorau genetig, maeth ac amgylcheddol (Balasundaram and Avulakunta, 2023). Dyma le mae’r cysyniad natur yn erbyn magwraeth yn dod i’r amlwg: a yw datblygiad plentyn yn cael ei siapio’n bennaf gan ffactorau biolegol, neu gan ei amgylchedd a’i brofiadau? Neu, yn hytrach na gweld y ddau’n cystadlu, a ddylem ystyried sut maent yn cydweithio?
Natur yn erbyn magwraeth 
Mae geneteg yn cyfeirio at yr hyn a etifeddwn gan ein rhieni, ac mae hyn yn cael ei drosglwyddo drwy DNA. Mae genyn yn rhan o DNA sy’n cynnwys cyfarwyddiadau ar gyfer creu moleciwlau sy’n galluogi’r corff i weithredu (Bigler, 2024). 
Mae’r amgylchedd, ar y llaw arall, yn cynnwys yr holl ffactorau angenetig sy’n dylanwadu arnom, megis ansawdd bywyd, profiadau, a hyd yn oed yr amgylchedd naturiol fel ansawdd aer (Harvard University, 2024).
Mae’r drafodaeth natur yn erbyn magwraeth yn aml yn awgrymu mai un ffactor sy’n dominyddu, ond mewn gwirionedd mae’r ddau wastad yn rhyngweithio. Ni allwn newid ein natur, yr hyn sydd yn ein DNA yw’r hyn yr ydym wedi’i etifeddu. Fodd bynnag, gall yr amgylchedd newid dros amser, boed yn ystod plentyndod neu yn ddiweddarach mewn bywyd. Er enghraifft, dywedir wrthyf yn aml fy mod yn edrych fel fy mam pan oedd hi o’m hoedran i, ond mae gen i lygaid fy nhad. Yn ogystal, mae gan fy mrawd wallt coch er nad oes neb arall yn y teulu â gwallt coch, sy’n dangos nad yw popeth yn syml nac yn rhagweladwy o ran geneteg.
Wrth ddarllen erthygl Michigan Today, trafododd Victor Katch ei brofiad personol o natur a magwraeth. Roedd ef a’i chwaer yn efeilliaid, ond roedd ef yn edrych fel ei dad a’i chwaer fel ei mam. Dywedodd hefyd ei fod wedi etifeddu personoliaeth ei dad, tra bod ei chwaer yn debyg i’w mam o ran ymddygiad. Mae hyn yn codi’r cwestiwn: a yw hyn i gyd oherwydd geneteg, neu a yw’r ffaith iddo dreulio mwy o amser gyda’i dad, a’i chwaer gyda’i mam, yn awgrymu dylanwad cryf gan yr amgylchedd (Katch, 2022)? Mae’n rhaid meddwl am ei rhieni nhw hefyd, ymfudodd rhieni Katch i’r Unol Daleithiau er mwyn ddianc o’r Natsïaid, yn ystod yr Ail Ryfel Byd. Tybed, a wnaeth hyn effeithio ar ei phersonoliaeth nhw, wrth orfod byw yn y cyfnod yma - a yw dyna beth wnaeth creu nhw fel person?
Dyma lun o Katch a’i thad, pan yr oeddwn tua’r un oedran (45 oed).
Damcaniaeth Aeddfedu – Arnold Gesell
Yn ôl Gesell, mae plant yn datblygu’n gorfforol ac yn feddyliol yn ôl eu hamserlen eu hunain. Er bod pob plentyn yn mynd drwy’r un dilyniant o gamau, mae’r amseriad yn unigryw i bob unigolyn. Mae’n awgrymu bod datblygiad yn seiliedig ar etifeddiaeth fiolegol, gyda ffactorau allanol fel yr amgylchedd yn dylanwadu ar gyflymder datblygiad ond nid ar y drefn. Ymchwiliodd Gesell i sawl maes, fel datblygiad geiriol, modur, cymdeithasol, emosiynol a gwybyddol ac mae ei waith yn cynnwys astudiaethau o dros 10,000 o blant (Gesell at Yale, 2021). 
Esiampl o’i ddull yw datblygiad iaith: mae plentyn yn dechrau siarad pan fydd yr ymennydd wedi aeddfedu’n ddigon. Yn yr un modd, mae’r dilyniant cropian - sefyll - cerdded yn gyffredin i’r rhan fwyaf o blant, ond nid yw’r amseriad yr un peth i bawb (Brodie, 2024). 
Gan fod damcaniaeth Gesell yn pwysleisio natur dros fagwraeth, mae wedi derbyn beirniadaeth. Dywed nifer ei fod yn tanbrisio effaith yr amgylchedd, ac yn awgrymu bod datblygiad yn digwydd yn naturiol heb angen cefnogaeth. Gall hyn arwain at rieni neu ymarferwyr yn aros i ddatblygiad ddigwydd yn hytrach na darparu’r cymorth angenrheidiol i blant wrth iddynt ddysgu cerdded, darllen neu siarad (Brodie, 2024).
Casgliad
Yn sicr, mae’n bwysig cofio nad yw datblygiad plentyn yn dibynnu ar un ffactor yn unig. Mae ffactorau biolegol yn cael eu siapio gan eneteg a’r hyn a etifeddwn, ond ni fyddai’r datblygiad hwnnw’n digwydd yn yr un modd pe na bai’r amgylchedd yn chwarae rhan weithredol. Mae natur a magwraeth yn cydweithio’n barhaus, gan ddylanwadu ar sut mae pob plentyn yn tyfu, yn dysgu ac yn ffurfio ei hunaniaeth. Yn fy marn i, datblygiad unigolyn yw canlyniad y berthynas gymhleth hon rhwng yr hyn sy’n gynhenid inni a’r profiadau sy’n ein hamgylchynu.





